“Bunyodkor” muhim g‘alabaga erishdi

Osiyo Chmepionlar Ligasida ishtirok etayotgan Toshkentning “Bunyodkor” klubi yaqindagina Xitoyning “Beyjing Guan” jamoasini safarda 1:0 hisobida mag‘lubiyatga uchratdi.

 foto: fcbunyodkor.com
Bu uchrashuv toshkentliklar uchun muhim ahamiyatga ega edi. Boisi bundan oldin o‘z maydonida kechgan ikkita o‘yinda g‘alaba qozona olishmagandi. Xususan, bir hafta ilgari aynan “Beyjing” klubi bilan ham murosa ko‘chasi tanlangandi.
Birinchi bo‘limda “qaldirg‘ochlar” maydon egalariga nisbatan ko‘proq hujum uyushtirishdi. Buning natijasida 31-daqiqada hisobni ochishdi. Fozil Musayev tomonidan yo‘llangan zarba himoyachilarga tekkan holda darvoza to‘riga borib tushdi.
Ikkinchi taymda ham “Bunyodkor” raqibiga nisbatan yaxshiroq harakat qildi. Ammo hamyurtlarimiz yuzaga kelgan imkoniyatlardan unumli foydalan olishmadi. Bahs yakuniga qadar 1:0 hisobi o‘zgarmadi va toshkentliklar muhim g‘alaba erishdilar.
Guruhdagi yana bir uchrashuvda Janubiy Koreyaning “Poxang Stilers” klubi Yaponiyaning “Sanfrechche Xirosima” klublari 1:1 hisobida durag o‘ynashdi. Natijada “Bunyodkor” 8 ochko bilan guruhda birinchi o‘rinni egallab turibdi.